钦定古今图书集成/明伦汇编/官常典/第738卷 > 唐孟元〈弟孟远〉
## 钦定古今图书集成/明伦汇编/官常典/第738卷 > 唐孟元〈弟孟远〉

按《龙溪县志》：“孟元，二十七都霞里社人。同弟孟远，素
以义概胆略称。正统十四年，沙县贼邓茂七作乱，延
寇郡邑。贼至本处古篷社，值小桥，弗得骤进，兄弟夹
桥力拒之，击伤颇多，自辰至申，弗得休息，力不支而
死。时乡社数千馀家，俱赖得渡镇溪，一无所掠，二人
之力也。及贼去，众哭而义之，相与收葬于西墩后坟”
地见侵于人，子孙力微不克复。嘉靖三年，提学邵锐
为改正之，仍建祠焉。